Sarah Zahid

Sarah Zahid (født 6. september 1996 i Oslo) er en norsk forfatter og politiker. Zahid studerer (per januar 2023) jus ved Universitetet i Bergen (UiB) og er Oslo-spaltist for Aftenposten. Hun debuterte i 2018 med diktsamlingen La oss aldri glemme hvor godt det kan være å leve. I 2022 ga hun ut sin andre diktsamling, Bjørnholt vgs, som VGs anmelder ga terningkast seks.

Liv og virke

Oppvekst 
Sarah Zahid er oppvokst på Holmlia og Bjørndal i Søndre Nordstrand.. Hun gikk på Holmlia skole i Oslo og senere på Treider videregående skole. Først etter å ha fullført videregående skole fattet hun interesse for lyrikk.

Forfatterskap 
Debutsamlingen hennes, som har tittelen La oss aldri glemme hvor godt det kan være å leve, ble utgitt i 2018. Det er en delvis selvbiografisk diktsamling som tar utgangspunkt i hennes oppvekst på Holmlia i Oslo. Den handler om norsk-pakistanske Sarah fra Holmlia og Bjørndal.

Fire år senere ga hun ut diktsamlingen Bjørnholt vgs. I denne samlingen tar hun utgangspunkt i to fiktive elever, Nawal og Sergio, på den reelle videregående skolen Bjørnholt vgs. Zahid skildrer hvordan elevenes hverdag blir tyngre på grunn av rasisme, hemmede forventninger og stigma.

Politisk engasjement 
I forbindelse med stortingsvalget i 2021 var Sarah Zahid trainee i Venstres stortingsgruppe. Hun er lokalpolitiker og styremedlem i Søndre Nordstrand Venstre, og er svært engasjert i invandrings- og likestillingspolitikken. Hun har tidligere vært styremedlem i Oslo og Bergen Unge Venstre. I 2020 ble Zahid oppnevnt av regjeringen som medlem av Ytringsfrihetskommisjonen.

Utgivelser 
 2018: La oss aldri glemme hvor godt det kan være å leve (diktsamling), Flamme Forlag ISBN 9788282882729
 2022: Bjørnholt vgs (diktsamling), Flamme Forlag, ISBN 9788282885118

Referanser

Eksterne lenker 
 

Norske forfattere